
Szent Minodóra, Mitrodóra és Nimfodóra emléke
A szerda esti alkonyati zsolozsmán
„Uram, tehozzád...” után
2. hang
Milyen ajkakkal magasztaljunk, * mi gyarlók, az újszülöttet, ki az egész teremtésnél szentebb, * és a keruboknál és minden szentnél tiszteletreméltóbb? * Az Úr megingathatatlan királyi Széke, * a Fönségesnek Lakóháza, * a világ üdvössége, * Istennek szentélye, * és az ő szent születése napján *’ megadja a híveknek a békét és a nagy irgalmat. 
Milyen lelki éneket zengjünk néked most, ó Legszentebb? * Mert a terméketlentől való születéseddel az egész világot megszentelted, * Ádámot bilincseiből kiváltottad, * Évát fájdalmaitól megszabadítottad. * Angyalok serege velünk együtt ünnepel, * együtt örvendezik az ég a földdel, * s az igazak lelkei szent éneket mondanak, *’ és híven zengik a te születésed napjának dicsőítésére.
Milyen fönséges volt az az ének, Szent Szűz, * melyet a körülálló szüzek énekeltek születésedkor. * Örvendve vigadoztak, és csodálkozással zengték: * Megszületett a Király Palotája, * föltündöklött a Szentély Frigyszekrénye, * felnyílottak az erős ajtók, * és Isten kapuja az erények népes családját ereszti be, *’ és megadja a békességet és a nagy irgalmat.
4. hang. Minta: Mint a vértanúk...
Véretekből való festékkel ékesítettétek fel magatokat, * fiatal leányzók, * és elválaszthatatlanul egyesültetek a ragyogó szépséggel, * Krisztussal, a mi Istenünkkel, * aki szenny nélkül megőrizte szüzességeteket a romolhatatlanság fényes lakodalmára, * a mennyei nyoszolyára, *’ a nem kézzel épített csarnok számára, ó vértanúnők!
Még nem felnőtt testtel, de tökéletes elmével, * a Szentlélek erejével * legyőztétek, dicsőségesek, a csábító kígyót, * az ősgonoszt, * hatalmát tehetetlenné tettétek, * s elnyertétek a győzelmi koszorút, * Minodóra, Mitrodóra és Nimfodóra, *’ a Szentháromság nagy harcosnői!
Tagjaitokat kifeszítették, * tűzzel emésztettek benneteket, * vaskapcsokkal marcangoltak, * keresztfára függesztettek, * karddal vagdostak, de nem tagadtátok meg Krisztust, * hírneves bajnoknők! * Azért elnyertétek a győzelmi koszorút, * Minodóra, Mitrodóra és Nimfodóra, *’ egyenlő számúak a Szentháromsággal!
Dicsőség... most és... 4. hang 
Az angyal jövendölése szerint * ma megszentelt sarjadékként megszülettél, * az igaz Joákimtól és Annától, ó Szűz, * mint mennybolt és Isten trónja * a tisztaság hajléka, * ki előre örömet hirdetsz az egész világnak, * életünk forrása, az átok feloldozója, a mennyei áldás viszonzója. * Ezért, ó Isten által meghívott Szűz, * a te születésed napján eszközöld ki a világnak a békességet, *’ és a mi lelkünknek a nagy irgalmat! 
Előverses sztihirák
2. hang. Minta: Efráta háza...
Ör’vendjetek, * próféták ’ karai, * mert íme, a terméketlen * termést hoz, *’ és benne jövendöléseitek beteljesülnek. 
Elővers: Halljad, leányzó, és lássad, és hajtsd ide füledet! 
Vigadozz, ’ Joákim, * látván, ’ hogy Anna * gyermeket sarjadzott néked, * kitől a világ számára *’ élet és megváltás születik. 
Elővers: A nép gazdagjai ajándékokkal könyörögni fognak színed előtt.
Joákim ’ az aggastyán * és a ’ meddő Anna * örvendve * ujjongjanak, mint hajdan, *’ mert az elaggott emberi természet megújult. 
Dicsőség... most és... Ugyanarra
Fogadd el ’ beszennyezett * ajkamról ’ az éneket, * Istenszülő, * add meg nékem bűneim bocsánatát, *’ és emelj ki a gonoszságból!
.Tropár(ok)
4. hang 
Az értelmes báránykák * Krisztushoz mint bárányhoz és pásztorhoz vitetnek a szenvedések által, * és halálukkal a hitet megerősítik. * Azért ma lelki örömmel ünnepeljük a ti emléketeket, Csodálatraméltók, *’ Krisztust magasztalva.
Dicsőség... most és...
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.
